b'\n_START_ARTICLE_\nSpodnje Tinsko\n_START_SECTION_\nCerkvi sv. Ane in sv. Matere bo\xc5\xbeje na Tinskem Vrhu\n_START_PARAGRAPH_\nNaselje Spodnje Tinsko se nahaja okrog 100 metrov nad Zgornjim Tinskim, ki le\xc5\xbei v dolini Tinskega potoka, vendar en kilometer ni\xc5\xbeje od njegovega izvira. Od tod tudi ime. _NEWLINE_V zaselku Tinski Vrh, ki se nahaja na slemenu nad naseljem, stojita na vi\xc5\xa1ini 409 m dve znameniti, od dale\xc4\x8d vidni cerkvi. Cerkev sv. Ane je bila zgrajena konec 14. stoletja, cerkev Matere bo\xc5\xbeje pa v 2. polovici 15. stoletja. Gradnjo dveh cerkva tako blizu druga drugi pojasnjuje legenda:_NEWLINE_Tinsko je bilo nekdaj mo\xc4\x8dno poraslo z divjim rastjem, na vrhu Tinske gore pa je stala le cerkev sv. Ane. V zlati dobi Celjskih grofov se je ena od njihovih brhkih gospodi\xc4\x8den v tistih krajih izgubila in Celjski so se zaobljubili, da tik ob obstoje\xc4\x8di cerkvi zgradijo \xc5\xa1e eno, \xc4\x8de izgubljeno deklico najdejo \xc5\xbeivo in zdravo. Dekle so res na\xc5\xa1li in v zahvalo dali zgraditi cerkev sv. Matere bo\xc5\xbeje. _NEWLINE_Naravni spomenik Peterlinova bukev, o kateri pravijo, da oddaja pozitivno energijo, stoji  v neposredni bli\xc5\xbeini obeh cerkva. Stara je ve\xc4\x8d kot 400 let in je najstarej\xc5\xa1e drevo v ob\xc4\x8dini \xc5\xa0marje pri Jel\xc5\xa1ah. Popotniki se nemalokrat ustavijo ob njej, objamejo njeno mogo\xc4\x8dno deblo in nase prevzamejo nekaj njene pozitivne energije.'